《望龟峰》
宋代·李纲

饶阳景物犹武夷，岩石崛起多瑰奇。此峰厥状更诡异，举首曳瑰如灵龟。

穹隆曝甲正霜晓，蹒跚引气当晴晖。故知造化巧凝结，欲问所以良难推。

我疑龙伯钓溟渤，六鳌连引背负归。中途遗一尚赑屃，直欲赴海冠峨巍。

又疑清江使河伯，波涛相失留于斯。化为巨石峙千古，虽欲钻灼无由施。

茫茫神怪不可诘，但使风景增清辉。我来闽岭厌山水，见此还复伸双眉。

颇嗟行役不果到，侧身西望生长悲。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。